《送程给事知越州》
宋代·李中师

出藩宠进白云司，台札仍欣得告归。苏子佩虎钮，腰龟緺，列城旗鼓随高牙。

兰亭一水近馆娃，乃今衣绣先过家。秋风从此生蒹葭，舟五百里行荷花。

西陵渡口晓㟏谺，飞楼想到期及瓜。恩先甘雨满菑畬，讼逐笔止庭不哗。

秦山千仞高无加，昼望蓬莱挹仙霞。鉴湖万顷淼无涯，夜看牛斗乘星槎。

平林摘笋崖撷茶，酒胾泉美而鱼嘉。醒吟醉墨斗天葩，此乐未可岁月赊。

玉皇赭案香飘斜，匹马赴召且复挝。民贫惠政空叹嗟，重见尨眉出若邪。

作者简介：（1015—1075）宋开封人，字君锡。仁宗景祐元年进士。以荐为集贤校理、提点开封府界，督吏捕盗，尽得之。为淮南转运使，两浙饥，移淮粟赈赡。神宗时累官龙图阁直学士、知河南府，严整吏习，号为治办。然用法刻深，烦碎无大体，唯厚结中人。权发遣开封府卒。